钦定古今图书集成/理学汇编/经籍典/第121卷 > 后汉班固白虎通德论 > 《礼乐》
## 钦定古今图书集成/理学汇编/经籍典/第121卷 > 后汉班固白虎通德论 > 《礼乐》

乐所以必歌者何？夫歌者，口言之也，中心喜乐，口欲
歌之，手欲舞之，足欲蹈之。故《尚书》曰：“前歌后舞，假于
上下。”

王者始起，何用正民以为？且用先王之礼乐，天下太
平，乃更制作焉。《书》曰：“肇修称殷礼，祀新邑。”此言太平，
去殷礼。

歌者在堂上，舞在堂下何？歌者象德，舞者象功。书下
管鼗鼓笙镛，以间降神之乐。在上何？为鬼神举？故《书》
曰：“戛击鸣球搏拊琴瑟，以咏祖考来格。”所以用鸣球
搏拊者何？鬼神清虚，贵净贱铿锵也。故《尚书大传》曰：
“搏拊鼓振，以秉琴瑟，练丝徽弦。”鸣者贵玉声也。
《尚书》曰：“予欲闻六律五声八音。”五声者何谓也？宫商角徵羽。土谓宫，金谓商，木谓角，火谓征，水谓羽。